પોતાની ષષ્ઠિપૂર્તિ નિમિત્તે શ્રી સૌરભ શાહને આપેલા ઈન્ટરર્વ્યુંમાં હરકિસન મહેતાએ કહ્યું હતું કે તેમણે સર્જેલા તમામ નારી પાત્રોમાં જો સૌથી વધુ લોકપ્રિય થયા હોય તો તે ‘જડ-ચેતન’ની તુલસી અને ‘જગ્ગા ડાકુ’ની વીરો. વીરો એટલે જગ્ગાના જીવનમાં આવેલી ત્રણ સ્ત્રીઓમાંની પ્રથમ સ્ત્રી. અને આપણને વાંચતા વાંચતા ઘણી વાર એમ પણ વિચાર આવે કે જગ્ગા ખરેખર વીરોના પ્રેમને કારણે જ ડાકુ બન્યો. જગ્ગાએ કરેલી પહેલી કતલ આમ તો પરાપૂર્વથી ચાલી આવેલી ખાનદાની દુશ્મનીનું જ પરિણામ હતું પણ તેનું તાત્કાલિક કારણ તો વીરો જ હતીને? અને એક વાર સજા ભોગવીને સ્વચ્છ થઈને બહાર આવેલ જગ્ગાને ફરીવાર ડાકુ બનાવનારું પરિબળ તો વીરો જ હતી, એ સુસ્પષ્ટ છે. વાર્તાના અંત સુધી વીરો માટેની જગ્ગાની તડપ તો એની એજ રહે છે અને આપણને એ અહેસાસ થયા વિના રહેતો નથી કે આ નવલકથા એક પ્રણયકથા પણ છે.